
סדר היום: הצעת חוק משק הדלק (הגבלת הפעלה ומכירת דלק לתחנות תדלוק הפועלות שלא כדין, התשס"א-2001.

                        שמואל בורסי, עו"ד         טן חברה לדלק בע"מ

                        ישראל יניב                       מנכ"ל דור אנרגיה
                        יאיר יצחקי                       יו"ר פזגז
                        אלעד אייזנברג,עו"ד        ב"כ ארגון בעלי תחנות הדלק
                        אבישי שרון, עו"ד            חברת פז
                        יריב פקטה,עו"ד              חברת פז
                        אחמד נאסר                     בעל החברה, הגליל
                        אליעד שרגא, עו"ד           ב"כ ארגון בעלי תחנות הדלק 
                        רם סואן,עו"ד                   יועץ משפטי סונול
                        צבי קורמן                         יו"ר ארגון סוכני ובעלי תחנות דלק
                        בן ציון הורוביץ                דובר בתי הזיקוק
                        יעקב גזית                         חברת סונול
                        גיטי מגנוס                        משרד העבודה והרווחה

הצעת חוק משק הדלק (הגבלת הפעלה ומכירת דלק לתחנות תדלוק
הפועלות שלא כדין, התשס"א-2001.

היו"ר אברהם פורז:

	על סדר היום: חוק משק הדלק (הגבלת הפעלה ומכירת דלק לתחנות תדלוק הפועלות שלא כדין). השר לאיכות הסביבה הסב את תשומת ליבי לבעיה של העדר רשיון עסק. הוא כתב לי שלא ראוי להסתפק ברשיון בנייה. מדובר פה בסנקציה מאוד חריפה של הפסקת האספקה. איך אנחנו מונעים שלא יהיה צו סגירה למישהו שרשיון העסק לא חודש כי השירותים לא היו נקיים, או שלא היו מטפים וכו'? האם בהסכמתכם אפשר לומר שלצורך העניין רשיון עסק זה מי שיש לו רשיון עסק, או מי שהיה לו רשיון עסק וטרם חלפה שנה מיום שרשיון העסק פג?

מיקי הרן:

	לקחת את הדוגמה של מטפים ונקיון זאת דוגמה לא טובה, כי הבעיה שלנו בתחנות דלק זה זיהום.

היו"ר אברהם פורז:

	החוק הזה בא להוסיף על דינים קיימים, לא לגרוע מהם. זכות המוסדות המוסמכים לפעול לפי חוק רישוי עסקים. אנחנו לא רוצים שהחוק הזה ישמש ככלי לעקיפת חוק רישוי עסקים, אלא במקרים מאוד חריגים שהכל פיראטי. יכול להיות שזה לא מטפים אלא זה דבר קריטי. תפעלו לפי חוק רישוי עסקים. 

מיקי הרן:

	אם שללו ממנו את רשיון העסק בגלל בטיחות או משהו רציני.

אתי בנדלר:

	בגלל חילופי בעלים.

מיקי הרן:

	איך תפרידי בין זה לזה?

היו"ר אברהם פורז:

	תפעלו לפי חוק רישוי עסקים. 

שמואל בורסי:

	במסגרת הבקשה להיתר בנייה הוועדה קובעת תנאים. 

היו"ר אברהם פורז:

	בחוק רישוי עסקים?

שמואל בורסי:

	לא, בחוק התכנון והבנייה. אחד התנאים זה אישור המשרד לאיכות הסביבה.

היו"ר אברהם פורז:

	יכול להיות מצב שניתן רשיון מסוג מסויים ופתאום שמו מכלים יותר גדולים. 

שמואל בורסי:

	החוק המוצע לא בא לבטל את חוק רישוי עסקים, כפי שהוא לא בא לבטל את חוק התכנון והבנייה. בצדק נאמר שמעבר לסמכויות הכלליות יש גם סמכויות למקרים מיוחדים. למשל: סמכות מינהלית של ראש הרשות המקומית ושל הממונה על המחוז, וסמכות לפני הגשת כתב אישום. 

אביטל שטרנברג:

	הצעת החוק שמונחת בפניכם נותנת פתרון לשאלה גם בסעיף 3(ג) וגם בסעיף 3(ה). ההוצאה מהרשימה איננה הוצאה אוטומטית. למנהל יש שיקול דעת אם להוציא.

היו"ר אברהם פורז:

	אני לא רוצה לתת את זה בידי המנהל. אני לא רוצה שהמנהל יתעסק בשאלה: האם רשיון העסק נשלל או לא נשלל מטעמים ראויים. זה לא תפקידו של המנהל.

אביטל שטרנברג:	

	סביר להניח שאם הוא נשלל כיוון שהשירותים לא נקיים הוא לא יוציא.

היו"ר אברהם פורז:

	את רוצה שהמנהל יתחיל לשאול למה רשיון העסק נשלל.

אביטל שטרנברג:

	אתה יכול לקבוע את הנסיבות שבהן הרשיון נשלל והתחנה מוצאת מהרשימה.

היו"ר אברהם פורז:

	האם מישהו רוצה להוסיף להצעתי?

יעקב פרידגוט:

	אני חושב שאין מקום לתקן ולשנות מההצעה שמונחת בפנינו. כל החוק הזה הוא יוצא דופן. גם כיום אסור לתחנה פיראטית לפעול לפי החוקים הקיימים. 

היו"ר אברהם פורז:

	זה אמצעי אכיפה נוספים.

יעקב פרידגוט:

	כיוון שרשויות המדינה לא פועלות כפי שצריך ולא אוכפות את החוקים הקיימים, אז אומרים שחברות הדלק יהיו השוטר. יש הרבה תחנות שאף אחד לא קורא להן פיראטיות. פתאום הן מקבלות מכתב ממשטרת ישראל, שהואיל ובתחנה מסויימת היה שוד צריך להתקין מצלמות, ואם הן לא תתקנה מצלמות ישללו להן את רשיון העסק. 

שרון גלעד:

	אני מציעה שמי שיש לו היתר בנייה ויש לו או היה לו רשיון עסק בשנה שחלפה, יירשם ברשימה ואי אפשר יהיה למחוק אותו.

היו"ר אברהם פורז:

	זה כמו רשיון נהיגה.

שרון גלעד:
	
	השיקול דעת אצל המנהל במובן זה שהוא צריך לרשום ואסור לו למחוק.

היו"ר אברהם פורז:

	ברשימה החיובית מופיעים כאלה שיש להם רשיון עסק, או כאלה שמאז שפקע רשיון העסק טרם חלפה שנה.

שרון גלעד:

	אבל יש להם היתר בנייה.

היו"ר אברהם פורז:

	טוב, אנחנו נתקן את זה בהתאם.

מיקי הרן:

	האם שנה זה לא הרבה זמן?

היו"ר אברהם פורז:

	תראי, כמי שמכיר את הבירוקרטיה שלנו שנה זה מעט מידי זמן. אני לא רוצה שיתעסקו פה בתחנות שהן בעצם חוקיות אבל יש להן משהו פורמאלי. אני רוצה שיטפלו בתחנות שהן באמת פיראטיות.

יעקב פרידגוט:

	זה דבר מסוכן. נניח שבתחנה יש מסעדה. העירייה לא תיתן רשיון עסק לתחנה אם בעל המסעדה יוסיף איזה קיר. 

היו"ר אברהם פורז:

	זה אחד מהמקרים שיפנו איתם לממונה ולמנהל. זה אחד המקרים שצריך יהיה להפעיל שיקול דעת. גברתי היועצת המשפטית, ברשימה החיובית של התחנות המורשות מופיעות תחנות שיש להן רשיון עסק, או תחנה שהיה לה רשיון עסק וטרם חלפה שנה מיום שפג הרשיון.

אתי בנדלר:

	היתה כאן הערה לגבי תחנת דלק שעדין לא קיבלה רשיון עסק בגלל סיבה שלא קשורה לעניין. 



יריב פקטה:

	אנחנו מציעים, לאור הקשיים שקיימים בחיי המעשה, שזה יהיה היתר בנייה באישור של המשרד לאיכות הסביבה.

היו"ר אברהם פורז:

	לא. קבענו שברשימה נכנסות תחנות..

אתי בנדלר:

	שיש או שהיה להן היתר רשיון עסק במועד כלשהו בשנה שקדמה למועד הגשת הבקשה. לא תימחק תחנה שנכללה ברשימה אף אם רשיון העסק שלה פקע או בוטל, כל עוד לא חלפה שנה ממועד הפקיעה או הביטול.

היו"ר אברהם פורז:

	אנחנו מדברים על רשימת התחנות החיוביות.

אתי בנדלר:

	זאת לא ההחלטה של הישיבה הקודמת. יש את רשימת התחנות המורשות, ורשאי המנהל שתהיה לו רשימה של תחנות בלתי מורשות.

היו"ר אברהם פורז:

	ברשימת התחנות המורשות לצורך מכירת דלק מופיעות אלה שיש להן רשיון עסק ומי שהיה לו רשיון עסק וטרם חלפה שנה מיום שפג. ברשימת התחנות הבלתי מורשות מופיעות כל התחנות האחרות. היתה אלי פנייה מהשר לאיכות הסביבה, שביקש לא להתבסס על היתר הבנייה. למה אתם חושבים שצריך להשאיר את היתר הבנייה?

אליעד שרגא:

	כל אותן תחנות דלק פיראטיות שאין להן היתר הבנייה, הן אלה שיכולות להשיג את רשיון העסק ולפעול. כשיש להן את המשוכה של היתר הבנייה..

היו"ר אברהם פורז:

	לפי חוק רישוי עסקים אין לתת רישוי עסק למבנה שנבנה שלא כחוק.

אליעד שרגא:

	יש מקרים כאלה. לא שמעתי שהשר אמר להוריד את היתר הבנייה. מה שהוא רוצה זה את היתר הבנייה ואת רשיון העסק. 

היו"ר אברהם פורז:

	השאלה היא למה שנכניס לרשימה השחורה מי שיש בידו רשיון עסק. נניח שהממונה יגיד "כל מי שרוצה להיכנס לרשימה החיובית יפנה אלי", ופונה מישהו שיש לו מבנה מימי המנדט כדי להירשם. מה אתם רוצים שהממונה יעשה? אתם רוצים שהוא יגיד "תביא את היתר הבנייה"?

אריאל ז'ילבר:

	אם למישהו יש מקום מימי המנדט ויש לו רק רשיון עסק בלי היתר בנייה, הממונה לא ישאל אותו שום דבר, כי על פי הצעת החוק שמונחת לפני אדוני זה או זה או זה. מה שאנחנו מציעים היום זו לא מהפיכה, זה סופר מהפיכה. אם למישהו יש היתר בנייה, סימן שהוא עבר את כל המשוכות. שתי הדוגמאות שהביא חברי הופכות את ההצעה לרעה מאוד. נאמר שיש למישהו רשיון עסק ופתאום המסעדה שבחוץ עשתה איזה שהוא משהו ושללו ממנו את רשיון העסק. לפי מה שאני מבין מאדוני, הוא לא מתכוון על דבר פעוט כזה לכרות את ראשם של כולם. אדוני מתכוון לתחנה שהיא כולה פיראטית. 

היו"ר אברהם פורז:

	אנחנו אמרנו שמי שיש לו רשיון עסק או שטרם חלפה שנה מאז שרשיון העסק פג יראו אותו כבעל רשיון עסק. אם רשיון העסק לא חודש ועברה יותר משנה,  הוא יפנה לממונה ויגיד לו "שמע, רשיון העסק לא חודש בגלל המסעדה, תשאיר אותי ברשימה החיובית." מה רע בזה?

אריאל ז'ילבר:

	הדוגמה הזאת היא דוגמה אחת מיני אלפי דוגמאות. מה המגמה של כל העסק הזה? כל הסיפור הזה, מלבד היותו מהפיכה, מלבד היותו כניסה לגבולותיה של רשויות העיסוק ושל חוק רישוי עסקים, אומר לכל תחנות הדלק שפעלו שלא כדין שנגמר הסיפור. אחרי שעברנו את המשוכה הזאת, אדוני בא ואומר "היתר בנייה". משמעותו של היתר בנייה או של רשיון עסק שאתה יכול לעבוד. 

שמואל בורסי:

	אני רוצה להבין מה המטרה. אם מטרת החוק להיאבק בתופעה של התחנות הפיראטיות, אז מעצם טבען התחנות הפיראטיות לא מבקשות היתר בנייה. אם המטרה היא להיאבק בכל שוק הדלק בארץ, אז כשמבוטל רשיון עסק, אחרי חודש או חודשיים התחנה לא עומדת בקריטריון. אנחנו עוברים מסלול חתחתים. קשה לתאר את המסלול שעוברים כדי לקבל את הרשיונות במדינת ישראל. חברות הדלק עוברות את המסלול הזה. פעם אחת שמישהו מהנציגים כאן ינסה לבקש רשיון או היתר בנייה. השאלה הבסיסית היא אם הנוסח המקורי כפי שנקבע בישיבה הקודמת איננו מספק. לדעתנו הוא מספק, כי הוא משיג את תכלית החקיקה.

יאיר יצחקי:

	הדיון הזה הוא די מיותר, כי אם הדיון הזה הוא בעקבות הפנייה של השר לאיכות הסביבה, אז אומרת כאן נציגתו "אני לא מוותרת על היתר הבנייה". מהו היתר הבנייה? היתר הבנייה הוא הליך חד-פעמי, שיש בו 22 גורמים. זאת דרך ארוכה עד שמתקבל היתר הבנייה לתחנת דלק. בדרך כלל כשהתחנה נבנית עומדים בכל התנאים. המקרים שבהם חורגים ולגביהם יש תביעות הם שוליים. אם אתה שואל אותי, צריך להישאר במה שסוכם בישיבה הקודמת, ללא שום שינוי. 

היו"ר אברהם פורז:

	למה מי שבנה לפי היתר אין לו רשיון עסק?

יאיר יצחקי:

	אני אתן לך דוגמה. יש דרישה מחברת פז לנאמן ביטחון. נאמן הביטחון צריך להיות מנהל התחנה עם ניסיון קרבי. יש ויכוח אם לתחנה יהיה רשיון אם יהיה לה אדם עם רקע קרבי או לא. מה לעשות שבתחנה מסויימת יש 10 שנים מנהל שבא מתחום הלוגיסטיקה בצה"ל. יש את הדוגמה של מצלמות הטלוויזיה במקרים של מעשי שוד. אומרים להם: "תתקינו מצלמות טלוויזיה במעגל סגור, אחרת לא תקבלו רשיון עסק". החוק הזה נועד לנסות לסגור את הברז על ידי חברות הדלק כדי לא לאפשר אספקת דלק לתחנות פיראטיות. היתר הבנייה הוא דבר בסיסי בעניין הזה. כל מה שקשור לחוק רישוי עסקים הוא נייד.



היו"ר אברהם פורז:

	זה לא צריך להיות היתר בנייה, אלא טופס 4, כלומר תעודת גמר שהוא נבנה בהתאם להיתר.

יאיר יצחקי:

	יכול להיות. 

היו"ר אברהם פורז:

	מר יצחקי, אתה אומר שאפילו אם ניתן היתר, בגלל פיצ'פקס קטנים רשיון העסק יכול לא להינתן ואז לכאורה אי אפשר לפתוח את התחנה. למה לא לפנות לממונה במקרה כזה?

יאיר יצחקי:

	אתה רוצה להשאיר לו שיקול דעת? תשאיר לו שיקול דעת.

היו"ר אברהם פורז:

	בכל מקרה אני משאיר לו שיקול דעת. השאלה היא אם התופעה הזאת שהתחנה נפתחת ופועלת ורישוי העסק מתעכב זאת תופעה רווחת.

יאיר יצחקי:

	זה רווח לא רק בתחום של תחנות הדלק אלא בתחום רישוי עסקים בכלל. 

מיקי הרן:

	יכולה להיות תחנה שיש לה היתר בנייה והיא פיראטית במהותה. יש כאלה. החוק נותן לתחנה שעובדת בניגוד לחוק גושפנקא חוקית. 

היו"ר אברהם פורז:

	למה שלא תפעלו בכלים הקיימים?

מיקי הרן:

	הכלים מוגבלים. רשיון עסק עוסק בהרבה נושאים, לא רק במהות של תקנה אחת.

אליעד שרגא:

	תגידו שאתם לא מוותרים על היתר הבנייה.

מיקי הרן:

	ודאי שאנחנו לא מוותרים על היתר הבנייה, כי יש שם נושאים של בטיחות.

היו"ר אברהם פורז:

	האם התחנות שאתם מדברים עליהן הן תחנות שיש להן טופס 4?



יאיר יצחקי:

	אם ניקח את כל התחנות הפיראטיות, כולן או כמעט כולן ללא היתר בנייה. יש כאן הסכמה סביב השולחן שהיתר הבנייה הוא הכרחי כדי להיכנס לרשימה הזאת. הנושא של רישוי עסקים הוא מאוד מורכב. 

היו"ר אברהם פורז:

	אני הייתי רוצה ליצור מנגנון כך שיהיה היתר בנייה, אבל לשר לאיכות הסביבה ולממונה יתאפשר להוציא מישהו מהרשימה.

אתי בנדלר:

	רק היתר בנייה?

היו"ר אברהם פורז:

	הרשימה החיובית כוללת א. תחנות שיש בידיהן רשיון עסק כדין. ב. תחנות שהיה להן רשיון עסק וטרם חלפה שנה מאז שרשיון העסק פג. ג. תחנות שהמבנה שבהן הן פועלות הוא מבנה שלגביו ניתן היתר בנייה למטרת תחנת תדלוק. לפי פניית שר רשאי הממונה להוציא את התחנה מהרשימה אם מצא כי נסיבות המקרה מצדיקות זאת. זה לצורך קריאה ראשונה.

אתי בנדלר:

	האם התנאים של רשיון העסק זה אלטרנטיבה חלופית?

היו"ר אברהם פורז:

	זה או או או.

שמואל בורסי:

	בתנאי שתינתן זכות ערעור.

היו"ר אברהם פורז:

	ודאי.

אלעד אייזנברג:

	מה הבעיה להשאיר רשיון עסק כאופציה בלעדית לכניסה לרשימה?

היו"ר אברהם פורז:

	אפשר להיכנס גם עם היתר בנייה.

אלעד אייזנברג:

	יש הרבה תחנות פיראטיות שיש להן רשיון עסק לא לתחנת דלק אלא למחסן קמעונאי ואין להן היתר בנייה.




היו"ר אברהם פורז:

	המטרה שלנו היא לא לטפל בדברים הגבוליים. אין כוונתי לגרום לכך שכל מי שחורג טיפה מהמנדט שהוא קיבל מיד יפסיקו לספק לו דלק. לזה יש כלים אחרים. פה אנחנו מדברים על תחנה פיראטית שלידתה, המשכה הן פצע, חבורה ומכה טרייה. 

נעמי בלומנטל:

	אני חושבת שכדאי בהצעת החוק הזאת לסגור את כל הלקונות שקיימות. אנחנו מדברים גם על מישהו שפותח איזה שהוא מחסן, מבקש לאחסן איזה 20 ליטר ומהקומבינה הזאת הוא שם משאבה.

היו"ר אברהם פורז:

	תראי, יש מחסור בתחנות דלק. התחרות מאוד מוגבלת. אמנם ניסינו בחוק שעבר פה בוועדה לעשות משהו, אבל ההישגים קטנים מאוד. התחנות האלה מהוות גורם תחרותי. אם תחנה שמותר לה למכור דלק חורגת טיפה מהמנדט שלה ומוכרת קצת יותר, זה לא מה שמטריד.

אתי בנדלר:

	על איזה רשיון עסק מדובר? 

היו"ר אברהם פורז:

	על עסק בתחום הדלק. החוק הזה בא לטפל במקרים הקשים והחריגים.

אתי בנדלר:

	איזה רשיון עסק מקבל המחסן הקמעונאי?

אלעד אייזנברג:

	יש תקנות רישוי עסקים (אחסנת נפט), ששם יש איזו שהיא הגדרה של מחסן קמעוני. בסוף ההגדרה כתובות המילים "לשם מכירה". 

היו"ר אברהם פורז:

	מה זה מחסן קמעונאי?

אלעד אייזנברג:

	זה אמור להיות מחסן שאמור לספק למכליות.

היו"ר אברהם פורז:

	מה אומר רשיון העסק?

אלעד אייזנברג:

	יש להם רשיון עסק למחסן קמעונאי, אבל הם מנצלים את זה גם למכירה לציבור. זאת הטכניקה. יש עשרות תחנות כאלה בלי היתר בנייה. משרד המשפטים מודע לבעיה הזאת. 



אתי בנדלר:

	אם אתה מאפשר כאלטרנטיבה לכלול תחנת תדלוק ברשימת התחנות המורשות על סמך רשיון עסק המאפשר תדלוק מכוניות, אז מה שאתה אומר לא מופיע. אתה אומר שהם חרגו מרשיון העסק. 

אלעד אייזנברג:

	הם טוענים שהם לא חורגים. היתר בנייה הם חייבים לקבל.

אתי בנדלר:

	הם לא ייכנסו מלכתחילה לרשימה של התחנות המורשות.

אלעד אייזנברג:

	אבל אין להן היתר בנייה.

אתי בנדלר:

	הן להן לא היתר בנייה ולא רשיון עסק שמאפשר תדלוק מכוניות. 

גיטי מגנוס:

	אנחנו אלה שמפעילים את התקנות של אחסנת נפט שהוזכרו פה, שהן מסדרת רישוי עסקים. בתקנה הזאת יש הגדרות של תחנות ומחסנים לסוגיהם. אין ספק בליבי שהמחוקק התכוון שתדלוק זאת פעולה אחת, ומכירה זאת פעולה אחרת. יש שני סוגים של תחנות פיראטיות. יש כאלה שפועלות ללא היתר וללא אישור ועליהן צריך להתלבש, ויש כאלה שמשתמשות בהגדרה של מכירה לצורך תדלוק. את זה אנחנו עומדים לשנות.

היו"ר אברהם פורז:

	מה מפריע לך אם הוא גם מוכר?

גיטי מגנוס:

	אם הוא רוצה למכור, בבקשה, רק שיצהיר שהוא רוצה למכור.

היו"ר אברהם פורז:

	אל תדבר איתי על הפורמליסטיקה. מה מפריע לחברה הישראלית באופן מהותי שאחד כזה מגדיל את התחרות על ידי זה שהוא מוכר? עזוב את זה שאין לו רשיון, אין לו ניירות ואין לו תעודת בגרות.

גיטי מגנוס:

	סידורי הבטיחות שונים. תחנת תדלוק ציבורית או פנימית לצורך העניין צריכה להגיש בקשה בהתאם לקטגוריה המתאימה. במחסן קמעונאי אנחנו דורשים פחות סידורי בטיחות, משום שזה מחסן שמופעל לשעות מועטות, אין כל כך הרבה תנועה, יש אנשי מקצוע שמפעילים את זה. בתחנת דלק נכנס כל בעל רכב כדי לתדלק.

היו"ר אברהם פורז:

	מה, הממונה יתחיל לשאול אם הוא תדלק למישהו או לא תדלק. איך תוכיח את זה? לשיטתך, אם הוא חטא ומכר לאנשים, אז העסק ייסגר והוא לא יוכל לחזור לעיסוק הקודם שלו. הרי יש לו עיסוק ברשיון. הוא בסך הכל חרג ממה שהיה מותר לו. הוא לא יקבל דלק יותר. מה יהיה מצבו אז?

גיטי מגנוס:

	אנחנו הפקידים נוהגים קודם כל להזהיר. 

היו"ר אברהם פורז:

	טוב, נניח הזהרת אותו ותפסת אותו מתדלק מכוניות פרטיות. מה אז? תסגור לו את העסק?

גיטי מגנוס:

	אני חושב שכל אזרח צריך למלא אחר הוראות החוק. אם מישהו קיבל רשיון למסעדה ואיחסן במסעדה חומר נפץ, זה לא דבר חוקי. 

היו"ר אברהם פורז:

	זה לא חומר נפץ. כשיש קוליפורמים יותר מהמותר סוגרים את המזנון? לא סוגרים. מבחינתי, זה בלתי מעשי לחלוטין להטיל על הממונה לבדוק אם זה שיש לו את המחסן הקמעונאי מכר או לא מכר. לצורך קריאה ראשונה אנחנו רוצים רק את אלה שאין להם רשיון עסק למחסן או לדבר אחר והם פיראטיים מa   ל-z. 

אליעד שרגא:

	אתה כתבת סעיף א, ב' ו- ג'. ג' צריך להיות מחובר לא' ולב'.

רן מזור:

	אנחנו מבקשים לוודא שנושא היתר הבנייה נשאר.

היו"ר אברהם פורז:

	הוא נשאר.

שרון גלעד:

	בסעיף 3(ז)  אמרנו שיש אפשרות למנהל - אם הוא רוצה - לנהל רשימה שלילית לגבי מי שמפרים את הרשיון שלהם.

היו"ר אברהם פורז:

	למה אנחנו צריכים את זה? למה שלא נלך על רשימה חיובית?

שרון גלעד:

	זה מה שאנחנו רצינו.

היו"ר אברהם פורז:

	יכולה להיות סיטואציה שחברת דלק תטען "לא ראיתי אותו ברשימה השלילית".



שרון גלעד:

	אני חותמת על מה שאמרת. אנחנו רצינו רק את זה, אבל בישיבה הקודמת זה השתנה.  אם יש רק רשימה חיובית כל הפנימיות צריכות להירשם בה.

היו"ר אברהם פורז:

	אנחנו אמרנו, שהממונה מפרסם רשימה של אנשים שמורשים למכור דלק. הוא יכול לכתוב תחנה פנימית או תחנה חיצונית. את זה הוא מפרסם באינטרנט. לפני שחברת הדלק מספקת לפלוני היא בודקת אם הוא מופיע ברשימה החיובית. 

שרון גלעד:

	יהיה כתוב או שהוא ציבורי או שהוא פנימי.

שמואל בורסי:

	לפי סעיף 3(ב) רישום תחנת התדלוק ברשימה ייעשה תוך 30 ימים מיום הגשת הבקשה לרישום.  זה בעייתי מאוד.

אתי בנדלר:

	ההחלטה בישיבה הקודמת היתה, שתחנות פנימיות קלאסיות לא חורגות משום דבר, הן פועלות בדיוק בהתאם לתנאי רשיונן. כל התחנות של המפעלים למיניהם שמתדלקים את ציי כלי הרכב שלהם לא יהיו טעונות רישום במרשם הזה. זאת היתה ההחלטה הבסיסית שלך, אדוני היושב-ראש. החברות הגדולות צריכות למכור להן דלק. אתה אמרת שאתה לא רוצה ליצור בירוקרטיה מיותרת על ידי זה שתגרום לתחנות הפנימיות להתחיל להרשם במרשמים, ולכן הצעת שאם יסתבר שתחנת תדלוק כזאת מוכרת דלק לכלי רכב חיצוניים והדבר הובא לידיעת המנהל, הוא יעשה רשימה של התחנות השליליות. זאת הסיבה שצריך את הרשימה השלילית.

היו"ר אברהם פורז:

	אם הממונה מגלה שתחנת דלק פנימית מוכרת לציבור בניגוד לתנאים, הוא רשאי להודיע לחברות הדלק לא למכור לה. זה יהיה סעיף אחר.

אתי בנדלר:

	זו הרשימה השלילית.

היו"ר אברהם פורז:

	אבל זאת רשימה סגורה של תחנות מפעליות, זאת לא רשימה של כאלה שמלכתחילה לא היו שום דבר.

אליעד אייזנברג:

	זה מה שכתוב.

היו"ר אברהם פורז:

	אגד, שיש לו תחנה פנימית שבה הוא מתדלק אוטובוסים, צריך היתר ממשרד העבודה?



גיטי מגנס:

	בוודאי. 

היו"ר אברהם פורז:

	באיזה חוק מופיעה ההגדרה שלכם?

גיטי מגנס:

	תקנות רישוי עסקים (אחסנת נפט). 

אליעד שרגא:

	בהגדרה של תחנת התדלוק הפנימית היתה הגדרה של צריכה עצמית. כאשר מדברים על תחנת תדלוק בהגדרות החדשות צריך להגדיר מה זו צריכה עצמית. היתה הגדרה יפה מאוד בהצעה הקודמת לצריכה עצמית.

היו"ר אברהם פורז:

	יש לנו את ההגדרה של משרד העבודה. הם טוענים שיש תקנות שעוסקות בתחנות דלק לצריכה עצמית. אנחנו מאמצים את ההגדרה שקיימת.

אליעד שרגא:

	היתה פה הגדרה טובה מאוד לצריכה עצמית. חבל שהיא ירדה.

היו"ר אברהם פורז:

	כרגע,לצורך קריאה ראשונה, ההגדרה תהיה כפי שהיא מופיעה שם. 2(א) "במשרד התשתיות הלאומיות תנוהל רשימה של תחנת תדלוק מורשות", ולגבי תחנות בלתי מורשות זה רק לגבי אלה שדיברנו עליהן. (ב) "לא ימכור אדם ולא יספק דלק לתחנת תדלוק, שאינה כלולה ברשימת תחנות תדלוק מורשות.." את סעיף 2 אישרנו.

שרון גלעד:

	הממשלה עומדת על כך שרשיון העסק הוא העניין. ברור שצריך גם היתר בנייה. אנחנו מקבלים את הסיוג שלך, שאומר שרשיון עסק עד שנה. אנחנו מוכנים להוסיף לזה סיוג נוסף, שלמישהו יש היתר בנייה ולוקח לו שנה להשיג רשיון עסק. את הרעיון שמבטלים את הצורך ואת החשיבות של רשיון העסק אנחנו לא מקבלים. על זה אנחנו רוצים לרשום הסתייגות.

היו"ר אברהם פורז:

	אחרי קריאה ראשונה.

מיקי הרן:

	בוא נחשוב מה היה ההגיון של החוק הזה מלכתחילה. כאשר אתה אומר תחנה פיראטית, לא מעניין אותך היתר בנייה ורשיון עסק. מה כן מעניין אותך? שלא תהיה תחנה פיראטית.

היו"ר אברהם פורז:

	אני מתכוון לתחנה סופר פיראטית, לא פיראטית.

מיקי הרן:

	מה זה פיראטית? שלא איכפת לה מהחוקים ומהדינים ולכן, למשל, היא מזהמת את מקורות המים של מדינת ישראל. 

היו"ר אברהם פורז:

	אבל גם תחנת חוקית יכולה לזהם את מקורות המים אם המיכלים דולפים.

מיקי הרן:

	נכון, אבל יש לי את הכלים לטפל בה. ברגע שאתה אומר או זה או זה או זה, זו יכולה להיות תחנה שאין לה היתר בנייה וגם אין לה רשיון עסק. זה יותר חמור מהמצב הקודם. 

היו"ר אברהם פורז:

	ד"ר הרן, נניח שלא חידשתם לתחנה חוקית את רשיון העסק כי המכלים שלה דולפים לאדמה.

מיקי הרן:

	אנחנו לא מחליטים על זה. אנחנו יכולים לתבוע אי קיום תנאי רשיון העסק.

היו"ר אברהם פורז:

	בדרך כלל רשיון העסק מתחדש כל שנה. מה האמצעים הנוכחיים העומדים לרשותכם לגבי תחנת דלק שהוקמה כדין ויש לה רשיון עסק ומכליה דולפים לאדמה?

מיקי הרן:

	אני תובעת אותה באי קיום תנאים ברשיון העסק. אם אין לה רשיון עסק, אני לא יכולה לעשות את זה. 

היו"ר אברהם פורז:

	האם מקובל עליכם, ללא כל קשר לרשימה של המנהל הממונה, שנאמר שבית המשפט רשאי במקרים כאלה, בנוסף לכל עונש שהוא מטיל, להכליל אותם ברשימה של אלה שלא נספק להם? 

מיקי הרן:

	זה מצויין.

היו"ר אברהם פורז:

	אנחנו ננסה להכניס תיקון, כך שבמקרה שהוכח שהוא יוצר מפגע, בית המשפט רשאי, בנוסף לכל עונש אחר, לכלול אותו ברשימה השחורה.

שרון גלעד:

	כל הרעיון של החוק הזה היה כי ראו שלא מצליחים להתמודד מול הכמות האדירה של תחנות התדלוק.

היו"ר אברהם פורז:

	אתם תפסתם מרובה. אחד שמוכר דלק ולא נותנים לו למכור דלק, לא יתחיל למכור במכלים האלה בירה או חלב. אלה צווי סגירה. אי אפשר ללכת עם נשק גרעיני מהרגע הראשון. 

מיקי הרן:

	נכון, אתה צודק, אבל אם אין לו רשיון עסק אין לי דרך לתבוע אותו. איך הוא יגיע לבית משפט?

היו"ר אברהם פורז:

	לכן אני מציע שייאמר שכשיש הליך נגד עסק שמתנהל ללא רשיון בתחום הדלק, בית המשפט רשאי..

מיקי הרן:

	זו לא בעיה שלנו. אנחנו תובעים על התנאים שהוא לא מקיים ברשיון העסק. 

היו"ר אברהם פורז:

	יש לכם תובעים מטעמכם שפועלים במקרים כאלה?

מיקי הרן:

	כן. חוק רשיון עסקים הוא חוק של משרד הפנים. אני לא יכולה לתבוע מישהו על זה שאין לו רשיון עסק אם הוא לא מזהם. 

היו"ר אברהם פורז:

	כשאתם תובעים בבית משפט, לפי מה אתם תובעים?

זוהר טחורש:

	אפשר לפי חוק המים. אנחנו לא תובעים לפי חוק רישוי עסקים אם אין רשיון עסק לעסק. אנחנו תמיד מצרפים את זה כאשר אנחנו מוצאים זיהום. מתי חוק רישוי עסקים יכול לעזור לי? אם יש רשיון עסק הוא יכול לתת תנאים. מדוע הכלי של התנאים ברשיון העסק הוא הכלי הטוב ביותר? משום שהוא הכלי הכי מפורט. אני יכולה ללכת לכל תחנה, לראות איך היא בנויה..

היו"ר אברהם פורז:

	הרשות  המקומית נותנת רשיון עסק, את זה אנחנו יודעים. התנאים שלכם הם לפני.

זוהר טחורש:

	לא. אני לא יכולה לתת תנאים כשאין רשיון עסק.

היו"ר אברהם פורז:

	אם מישהו קיבל רשיון עסק, יש לכם זכות לפי איזה שהוא חוק אחר להוסיף תנאים נוספים?



זוהר טחורש:

	לתת תנאים אני יכולה לפי חוק רישוי עסקים רק כאשר יש רשיון עסק. 

היו"ר אברהם פורז:

	איך את מוסיפה תנאים? בדרך כלל לפני שניתן רשיון עסק יש חובה של רשות הרישוי להתייעץ עם המשטרה, להתייעץ עם משרד הבריאות. יכול להיות שצריך להתייעץ גם עם השר לאיכות הסביבה.

זוהר טחורש:

	אם לא יהיה רשיון עסק התנאים שלי לא ייכנסו לתוקף, ואז אני לא יכולה לאכוף.

נחום לנגנטל:

	מתי באים אליכם?

זוהר טחורש:

	יש טופס בקשה לרשות המקומית, ואז הרשות המקומית פונה אלי ואני נותנת את ההערות שלי..

היו"ר אברהם פורז:

	ואז הרשות המקומית מכניסה את התנאים שלכם בתוך רשיון העסק.

זוהר טחורש:

	כן, אבל אם היא לא תתן רשיון עסק התנאים האלה לא ייכנסו לתוקף.

היו"ר אברהם פורז:

	נניח הפרו את התנאי שלכם, את מה אתם תובעים? אתם הולכים על הפרת רשיון העסק?

זוהר טחורש:

	כן. 

היו"ר אברהם פורז:

	אם הוא לא מתקן את ההפרה, הוא מקבל צו סגירה?

זוהר טחורש:

	בוודאי שאז נבקש צו סגירה, רק שמהתחלה קשה לי באמצעים שיש לי לעבור לא רק תחנות אלא גם כל מיני עסקים אחרים בארץ ולפקח עליהם. אני לא אפקח על עצם העובדה שלעסק אין רשיון עסק. אם אין לו רשיון עסק אין לו תנאים. 

היו"ר אברהם פורז:

	נניח אין לו רשיון עסק.



זוהר טחורש:

	על רשיון עסק אנחנו לא תובעים בבית משפט. 

היו"ר אברהם פורז:

	למה לא?

זוהר טחורש:

	רק כאשר מצטרף לזה זיהום או הפרת תנאים בתקנות שלנו. כשאין לתחנה רשיון עסק, אין לתחנה גם תנאים מבחינת כיבוי אש, לא רק מבחינת איכות סביבה. אם הוא ממלא אחר תקנות תחנות דלק, שהן תקנות ספציפיות, ואני יודעת שהוא לא מזהם, גם  אם אין לו רשיון עסק אני לא אלך לבית משפט ואסגור את העסק שלו. 

היו"ר אברהם פורז:

	לפי חוק המים אתם יכולים לבקש..?

זוהר טחורש:

	אבל הוא לא מזהם ואין חשש לזיהום אם הוא עומד בתקנות המים. במקרה הזה אני לא אסגור את העסק כי זה לא תפקידי. 

היו"ר אברהם פורז:

	מתי פעלתם נגד תחנת תדלוק, ועל מה?

זוהר טחורש:

	יש לנו תיקים בבתי משפט על הפרה של תקנות המים, בחשש לזיהום מים.

היו"ר אברהם פורז:

	מה רע אם נאמר שבהליך שמתנהל בבית המשפט - לא משנה אם זו תביעה שלכם או של משרד אחר - לבית המשפט יהיו סמכויות אחרות, בין היתר לכלול אותם ברשימה השחורה?

זוהר טחורש:

	אדוני, על כך אנחנו מודים לך, אנחנו רק אומרים שזה אקסטרה, זה לא פותר את הבעיה שהעלנו קודם. 

היו"ר אברהם פורז:

	רבותי, תבינו שהטלת איסור על בן אדם שעוסק במכירת דלקים למכור דלקים זה צו סגירה. במקרים כאלה יהיו עתירות לבתי משפט. אי אפשר על כל דבר  קטן לבקש צו סגירה. אני רוצה להשאיר שיקול דעת לבית משפט. 

נחום לנגנטל:

	אם יש מישהו שהחליט להקים תחנה ועל ידי זה הוא פוגע באוצרות של מדינת ישראל, מבחינתי זה דבר רע מאוד. השאלה שלי היא אם אנחנו כמדינה מתערבים או לא. אני חושב שבעניין הזה צריך להיות די דווקני. אם יש לנו הזדמנות להסדרה של העניין, צריך ללכת להסדרה אמיתית של העניין. מי שלא מוסדר, אני כמדינה רוצה לרדת לחייו. אני על ידי זה רוצה להגן על אזרחי המדינה, על אוצרות המדינה. אני רוצה לתת את כל ההגנות האפשריות על-מנת שלא יהיה מצב של פיראטיים. 

נעמי בלומנטל:

	יושב-ראש הוועדה מעוניין שתהיה תחרות בשוק כמו שכולנו מעוניינים בזה. התחרות לא צריכה לנבוע מתוך תקלות שקורות או אי עמידה בחקיקה. אנחנו תוך זמן קצר נאשר תחנות דלק זעירות כדי שתהיה אפשרות להרבה תחנות דלק חדשות לצוץ. לא יהיה להן את אותן התנאים שהיו אז. זה מה שיכניס לשוק את מימד התחרות. זה יהיה מוסדר בחוק, עם כל מה שצריך. 

רם סואן:

	החוק הזה נועד למנוע פעילות של תחנות פיראטיות בעליל. הוא לא נועד לקדם את המטרות של המשרד לאיכות הסביבה על ידי שלילת אפשרויות של חברות דלק לספק דלקים לתחנות כאלה ואחרות, שלא מילאו חלק מהתנאים של..

היו"ר אברהם פורז:

	מפריע לך שלבית משפט יהיה שיקול דעת?

רם סואן:

	לא מפריע לי. כאשר יש תחנה שמזהמת זה לא משנה אם היא תחנה חוקית או לא חוקית. יש למשרד לאיכות הסביבה סמכות לפי חוק המים. המשרד לאיכות הסביבה רוצה דרך החוק הזה להכניס את חוק רישוי עסקים. 

היו"ר אברהם פורז:

	אני מציע שלבית המשפט יהיו אמצעים נוספים, כך שאם מוצא צו סגירה לתחנה שפועלת שלא כחוק, צו הסגירה ייאכף על ידי כך שחברות הדלק לא יספקו לה דלק.

שרון גלעד:

	אדוני, אפשר לאפשר למשרד לאיכות הסביבה לפנות מיוזמתו, לא במסגרת של הליך של כתב אישום?

היו"ר אברהם פורז:

	השאלה היא אם אנחנו עושים חוק איכות סביבה כולל, שאומר שהמשרד לאיכות הסביבה יכול להיות מן משרד על. אולי תזמו אתם בתור ממשלה חוק שמירת איכות הסביבה (אמצעים נוספים), שיתן למשרד לאיכות הסביבה אפשרות להתערב בכל הליך ולסגור כל עסק.

מיקי הרן:

	את הפיראטיים בעליל אתה רוצה לסגור?

היו"ר אברהם פורז:

	כן.

מיקי הרן:

	למה? או בגלל שהם עוברים על החוק, או בגלל שהם מזהמים את הסביבה.

היו"ר אברהם פורז:

	יש לי 1000 סיבות למה צריך לסגור את הפיראטיים בעליל. לגבי אחרים יש לי רק 5 סיבות. אני הולך רק על אלה שיש לי 1000 סיבות. 

אתי בנדלר:

	אתה מציע סעיף נוסף: "מבלי לפגוע בסמכויות הממונה לפי החוק, הוכח לבית משפט בהליך פלילי המתנהל לפניו כי תחנת תדלוק פועלת ללא רשיון עסק ובאופן שגורם לזיהום מי התהום או הגורם מטרד אחר לציבור..?

היו"ר אברהם פורז:

	לא. צריך לכתוב "פועלת שלא כדין". 

אתי בנדלר:

	אולי צריך לכתוב "שפועלים ללא רשיון עסק או תוך הפרת תנאיו". אם מישהו יחשוב שיש עוד נושאים שכדאי לכלול אותם, יביאו הצעה לוועדה אחרי קריאה ראשונה. שלא כדין זה משהו נורא רחב.

היו"ר אברהם פורז:

	תכניסי את זה כרגע ככה. אנחנו נבדוק את זה אחרי קריאה ראשונה.

שרון גלעד:	

	3(א) "תחנת תדלוק המבקשת לעסוק באספקה או במכירה של דל תגיש למנהל, לפני תחילת עיסוקה כאמור, בקשה לרישום ברשימת תחנות תדלוק מורשות, בצירוף העתק מרשיון העסק שלה או היתר הבנייה שלה. (בחוק זה – בקשה לרישום)".

היו"ר אברהם פורז:
	
	זה מאושר בכפוף לתיקון שאמרנו קודם.

שרון גלעד:

	(ב) "הגישה תחנת תדלוק בשה לרישום, ומצא המנהל כי יש לה היתר בנייה או רשיון עסק, המתירים לה לפעול כתחנת תדלוק, ירשמה ברשימת תחנות תדלוק מורשות (בחוק זה – רשימת תחנו תדלוק מורשות); החלטת המנהל ורישום תחנת התדלוק ברשימה, אם החליט לרשמה, יעשו בתוך שלושים ימים מיום הגשת הבקשה לרישום;.."

היו"ר אברהם פורז:

	תוך 7 ימים.

שרון גלעד:

	שמשרד התשתיות יגיד אם הוא מסוגל לעשות את זה.

היו"ר אברהם פורז:

	10 ימי עסקים. אחרי קריאה ראשונה נטפל בזה.

אתי בנדלר:

	אתה לא רוצה את זה ברשומות?

היו"ר אברהם פורז:

	לא.

שרון גלעד:
	
	הרשומות זה טכני.

היו"ר אברהם פורז:

	לא צריך רשומות. 

שמואל בורסי:

	מדוע אני צריך להמתין יום אחד? יש כאן פגיעה בחופש העיסוק. אני מקבל רשיון עסק להפעיל את התחנה מהרשות המקומית, שזה תחום סמכותה. 

היו"ר אברהם פורז:

	איך ידעו בחברת הדלק סונול שאתה ברשימה? ילכו לרשות המקומית ויחכו בפתח?

שמואל בורסי:

	אני צריך לתת הודעה לממונה.

היו"ר אברהם פורז:

	אתה תתן הודעה לממונה תוך 10 ימים. הוא יכול גם באותו יום.

שמואל בורסי:

	יקרה מצב שמקרה אחד יהיה תוך יום ומקרה שני יהיה תוך 10 ימים. זה דבר שיוצר אפליה. 

שרון גלעד:

	(ג) "המנהל רשאי, בהחלטה מנומקת, לאחר שנתן למגיש הבקשה לרישום להשמיע את טענותיו, שלא לרשום תחנת תדלוק ברשימת תחנות תדלוק מורשות, אם נוכח, בכל דרך שהיא, שאין לה לא היתר בנייה ולא רשיון עסק, המתירים לה לפעול כתחנת תדלוק. (ד) פקע, בוטל או שונה, בעניין הנוגע לחוק זה, רשיון עסק או היתר בנייה של תחנת תדלוק, או שניתן בעניינה צו הפסקה, צו סגירה או צו הריסה, מנהלי או שיפוטי, לפי חוק התכנון והבנייה או חוק רישוי עסקים, תודיע  על כך רשות הרישוי למנהל." אדוני, אולי כדאי למחוק את המילים "בעניין הנוגע לחוק זה", כי לא ברור מה המשמעות שלהן.

היו"ר אברהם פורז:

	רבותי, זה ינוסח בהתאם להערות שאמרנו קודם.



אתי בנדלר:

	זה לא נוגע לנושאים שדיברנו עליהם קודם. שאלנו אם שינו היתר בנייה באופן שמתיר להוסיף עוד תא שירותים אם רשות מקומית צריכה להודיעה על כך למנהל.

היו"ר אברהם פורז:

	נוריד כרגע את סעיף (ד).

אתי בנדלר:

	לא, צריך להשאיר את זה. היא מציעה להוריד את המילים "בעניין הנוגע לחוק זה". אני הצעתי להשאיר את זה.

שרון גלעד:

	(ה) "המנהל רשאי, בהחלטה מנומקת, לאחר שנתן למגיש הבקשה לרישום, או למי שבא בנעליו, להשמיע את טענותיו, למחוק תחנת תדלוק מרשימת תחנות תדלוק מורשות, אם נוכח, בכל דרך שהיא, שאין לה לא היתר בנייה ולא רשיון עסק, המתירים לה לפעול כתחנת תדלוק, או שהתקיים בה האמור בסעיף קטן (ד). (ו) רשימת תחנות תדלוק מורשות תעמוד לעיון הציבור, בשעות העבודה המקובלות, במשרד התשתיות הלאומיות ותפורסם גם באתר האינטרנט של המשרד; המנהל או מי מטעמו ימציא העת מרשימת תחנות תדלוק מורשות לחברות הדלק, בתך שבעה ימי עסקים מהיום שבו חל שינוי ברשימה, אם חל בה שינוי, חברת דלק תמציא העתק מהרשימה לכל אדם הקשור עמה בהסכם למכירה או לאספקה של דלק לתחנות תדלוק. (ז) נודע למנהל, כי תחנת תדלוק פועלת ללא רשיון עסק וללא היתר בנייה, המתירים לה לפעול כתחנת תדלוק, רשאי הוא לפרסם את שם התחנה ברשימת תחנות תדלוק בלתי מורשות והוראות סעיף זה יחולו לעניין דרכי הפרסום ושמיעת טענותיו של נציג מטעמה של תחנת התדלוק. 4. המוכר או המספק דלק בניגוד להוראות סעיף 2, לתחנת תדלוק, שאינה כלולה ברשימת תחנות תדלוק מורשות או הכלולה ברשימת תחנות תדלוק בלתי מורשות, שפורסמו לפי סעיף 3, דינו – מאסר שמונה עשר חודשים או קנס פי עשרה מן הקנס כאמור בסעיף 61(א) (3) לחוק העונשין, התשל"ז-1977, (להלן: חוק העונשין)". התבקשנו בפעם שעברה לומר, שאם יש עבירה חוזרת, ייקבע לעבירה החוזרת - אם היא בתוך שנתיים - עונש חמור יותר. אמרנו אז שנתייעץ עם המחלקה הפלילית. הם הסבירו לנו שבמצב זה יצטרכו לכתוב בכתב האישום שיש לנאשם עבירה קודמת כזאת. הם אמרו שזאת פגיעה, משום שבעיקרון לא אומרים לשופט על עברו פלילי של אדם בשלב של לפני הכרעת הדין. זאת הסיבה שביקשנו להוריד את זה.

אתי בנדלר:

	ומצד שני הם הציעו קנס יותר חמור, שכמובן שאם זאת עבירה ראשונה לא יוטל הקנס הגבוה.

היו"ר אברהם פורז:

	רבותי, לצערי הרב זמננו תם. אני אשתדל לקבוע בהקדם המשך לדיון.

הישיבה ננעלה בשעה 13:00





	



























 












	
















